জন ট্রুস্কট (হিউজ ড্যান্সি) এক সাদাসিধা তরুণ ইংরেজ। আইবান সমাজে নিজের বাবার কাজ প্রয়োগ করার জন্য তিনি বোর্নিওর সারাওয়াকের ব্রিটিশ উপনিবেশে আসেন। সেখানে তাঁর বস হেনরি বুলার্ড (বব হসকিনস) ও তাঁর পত্নী অ্যাগি বুলার্ডের (ব্রেন্ডা ব্লেথিন) সঙ্গে তাঁর দেখা হয়। বিদ্যালয় নির্মাণ করে আইবান উপজাতির মানুষদের শিক্ষিত করে তুলে জন অঞ্চলটিকে সভ্যতার আলো দেখার চেষ্টা করতে থাকেন। কতগুলি অপরিচিত স্থানীয় প্রথার সঙ্গে তাঁর পরিচয় ঘটে। সেলিমা (জেসিকা অ্যালবা) তাঁর "স্লিপিং ডিকশনারি" হন। সেলিমার কাজ হয় জনের শয্যাসঙ্গিনী হওয়া এবং তাঁকে স্থানীয় ভাষা ও স্থানীয়দের অভ্যাস-রীতিনীতি শিক্ষা দেওয়া।

নদীর উজানে ইয়াকাতা উপজাতির মধ্যে একটি রোগ সংক্রমণের খবর পাওয়ার পর জনকে সেখানে পাঠানো হয়। তিনি সেলিমাকে নিয়ে অন্তর্দেশীয় অংশে যাত্রা করেন। জন সেই এলাকার কাছে ইউরোপীয়দের একটি খনির কাজ চালাতে দেখেন। তিনি লক্ষ্য করলেন ইয়াকাতাদের কাছে চাল রয়েছে। খনি-খননকারীরাই তাদের সেই চাল দিয়েছে। জন সঠিকভাবেই অনুমান করলেন যে, ইয়াকাতাদের সেখান থেকে নির্মূল করতে তারাই সেই চালে বিষ মিশিয়েছে। ইয়াকাতারা প্রতিশোধ নেবে জেনেও তিনি ইয়াকাতাদের সব কিছু জানান। তারা খনি-খননকারীদের হত্যা করে।

অনভিপ্রেত হলেও জন ও সেলিমা এক নিষিদ্ধ প্রণয়ের জালে আবদ্ধ হয়ে পড়েন। লংহাউস (দীর্ঘাকার একক বাড়িতে বসবাসকারী আদিবাসী সমাজ) অনুমতি না দিলেও জন সেলিমাকে বিবাহ করার জন্য ব্যগ্র হয়ে ওঠেন। জন যখন হেনরিকে তাঁর বিবাহ পরিকল্পনার কথা বলেন, তখন তারা সেলিমাকে ঘরে বন্দী করে রাখে। সেলিমা লংহাউসেই বিয়ে করতে রাজি হয়ে যায় এবং জনের সঙ্গে তার বিচ্ছেদ ঘটে। বুলার্ড জনকে ইউরোপীয় খনি-খননকারীদের হত্যার অপরাধে আদালতে পাঠানোর ভয় দেখান। জনের সঙ্গে তাঁর এই মর্মে বোঝাপড়া হয় যে, জন সেলিমাকে পরিত্যাগ করবেন এবং এক বছরের ছুটিতে ব্রিটেনে যাবেন বুলার্ডের কন্যা সিসিলিয়ার সঙ্গে আলাপ করতে। নেভিল শিপারলি (নোয়া টেলর) অপর এক ব্রিটিশ আধিকারিক জনের প্রতি ঈর্ষান্বিত হন। কারণ তিনি নিজে সিসিলিয়াকে বিয়ে করার পরিকল্পনা করেছিলেন। এই লেভিল শিপারলি ছিলেন এক অভব্য মাতাল এবং স্থানীয় লোকেদের তিনি ঘৃণা করতেন।

এক বছর পর দেখা যায়, জন সিসিলিয়াকে বিয়ে করেছেন। নিজের স্লিপিং ডিকশনারি-সংক্রান্ত অতীতকে ভোলার জন্য জনকে তখনও নিজের সঙ্গে লড়াই করতে হচ্ছিল। তাঁর মনে হয় সিসিলিয়াকে সঙ্গে নিয়ে সারাওয়াকে ফিরে নিজের কাজ চালিয়ে গেলেই ভালো হবে। সারাওয়াকে ফিরে সিসিলিয়া সেলিমার প্রতি জনের আকর্ষণ ও সেই সঙ্গে সিসিলিয়ার থেকে তার দূরে সরে যাওয়ার ব্যাপারটি লক্ষ্য করে। সিসিলিয়া জনের থেকে সেলিমার কথা জানতে চায়। জন শুধু বলেন, সেলিমা বেলানসাইয়ের স্ত্রী এবং তাদের একটি সন্তান রয়েছে।

গবেষণার জন্য হ্রদের ধারে পাথর সংগ্রহ করতে গিয়ে জন সেলিমাকে একটি শিশুর সঙ্গে দেখতে পান। জন শিশুটিকে তাঁর সন্তান মনে করে ফেমাসকে বলেন তাদের দু’জনের সঙ্গে দেখা করার ব্যবস্থা করে দিতে। খানিক বাদে সেলিমা যখন বাড়িতে ফিরল তখনও সে জানত না যে জনও সেখানে রয়েছেন। ছেলেকে দেখতে দেবার জন্য সেলিমার কাছে অনুনয় জানালেন জন। কিন্তু সেলিমা বেরিয়ে গেল। জন তাকে থামাতে পারলেন না। এইখানেই জন প্রথম তাঁর পুত্র মান্দারকে দেখেন। বেলানসাই যখন জানতে পারল যে, জন তার স্ত্রীর সঙ্গে কিছু সময় কাটিয়ে গিয়েছে, তখন সে লুকিয়ে জনকে হত্যার চেষ্টা করল। কিন্তু ক্ষুর দিয়ে সামান্য আঘাত করা ছাড়া কিছুই করা তার পক্ষে সম্ভব হল না। পরদিন সকালে হেনরি জনের কাছে নিজের ‘স্লিপিং ডিকশনারি’-সংক্রান্ত একটি অতীত ঘটনার কথা প্রকাশ করলেন। সেই ঘটনার ফলস্রুতি ছিল আরেক সন্তানের জন্ম: সেলিমা। একজন আধিকারিককে হত্যার চেষ্টা করতে গিয়ে ধরা পড়লে বেলানসাইয়ের ফাঁসির হুকুম হল। মান্দারের বাবা হিসাবে বেলানসাইয়ের আচরণ ভালোই ছিল। তাই সেলিমা তার মৃত্যু চাইছিল না। এদিকে বেলানসাই ছিল জনেরও বন্ধু। কিন্তু তিনিও উপায়ান্তর দেখলেন না। সেই রাতে সেলিমা গোপনে বেলানসাইকে বের করে আনতে গেল। সে জানত না যে, জনও সেখানে উপস্থিত হয়েছে। কারাকক্ষের মধ্যে ঢুকে সে দেখল যে জন বেলানসাইকে বের করে আনছেন এবং তার হাতে একটি বন্দুক তুলে দিচ্ছেন। বেলানসাই পালিয়ে যাওয়ার পর জন সেলিমাকে বললেন ফেরিঘাটে তাঁর সঙ্গে দেখা করতে, যাতে তাঁরা নৌকায় চড়ে পালিয়ে যেতে পারেন। সেলিমা তাঁকে আসতে বারণ করল। বলল, এতে ওরা তাঁকে ধরে ফেলবে। তখন জন সেলিমার দিকে তাকিয়ে বললেন, “তাহলে আমি ওদের বলব যে, একটা দেশ... বা একটা ভাষা... বা একটা ইতিহাসের বদলে আমি তোমাকেই চাই।” দু’জনে আলিঙ্গনাবদ্ধ হলেন। সেই সময় বৃষ্টি নামল।

লংহাউসের লোকেরা সেলিমার উপর রেগে ছিল। পরদিন তাকে নেভিলের ‘স্লিপিং ডিকশনারি’ হতে বাধ্য করা হল। পরে সিসিলিয়া জানায় যে, সে গর্ভবতী। জন চমকে ওঠেন। সেই রাতে নেভিল সেলিমাকে ধর্ষণ করতে গেলে সেলিমা নেভিলের মাথায় প্রচণ্ড আঘাত করে তাকে অজ্ঞান করে দেয়। তারপর তাড়াতাড়ি শিশুটিকে নিয়ে সেলিমা ছুটতে থাকে ফেরিঘাটের দিকে। জন সেলিমা ও তাঁদের ছেলের সঙ্গে থাকার পরিকল্পনা করছিলেন। তিনি একটি চিরকুট লিখতে বসেন। কিন্তু সিসিলিয়া দেখে ফেললে তিনি লেখা বন্ধ করেন। দু’জনের কথোপকথনে উঠে আসে সেলিমার প্রতি জনের ভালোবাসা এবং জনকে সুখী করার জন্য সিসিলিয়ার ইচ্ছার প্রসঙ্গ। সিসিলিয়া ও হেনরি যে জন ও সেলিমাকে পালিয়ে যেতে দিলেন তাতে খুশি হলেন না অ্যাগি। কারণ অ্যাগি কখনও হেনরিকে দূরে যেতে দেননি। তাঁর ভয় ছিল, হেনরিও তাঁর ‘স্লিপিং ডিকশনারি’র কাছে চলে যাবেন। অ্যাগি নেভিলকে উৎসাহ দেন তাঁদের পিছু নেওয়ার জন্য।

সেলিমা ভেবেছিল, জন তাঁর কথা অনুসারে কাজ করবেন না। তাই সে চলে যায়। জন নেভিল ও ইয়াকাতাদের সাহায্যে তাকে খুঁজতে থাকে। তাঁদের মিলন হওয়ার পরই নেভিল একটি আগ্নেয়াস্ত্র নিয়ে সেখানে উপস্থিত হয়। সে তাঁদের কাছে জন, সেলিমা ও শিশুটিকে খুন করার পরিকল্পনার কথা বলে। কিন্তু ইয়াকাতারা তাঁদের উদ্ধার করে এবং নেভিলকে হত্যা করে।

শেষে তাঁরা একসঙ্গে থাকবেন বলে ঠিক করেন এবং ইয়াকাতাদের সঙ্গে চলে যান।


চিত্রনাট্য
ঐতিহাসিক প্রেক্ষাপট ও ভ্রান্তি
কাহিনি-সারাংশ
চলচ্চিত্রায়নের স্থান